Metsähallitus pestaa nettierätarkastajan ohjaamaan ihmisiä hyviin erätapoihin internetin keskustelupalstoilla ja sosiaalisessa mediassa.

Suomen ensimmäinen nettierätarkastaja aloittaa työnsä kesäkuussa. Nettierätarkastajan tehtävänä on seurata metsästykseen ja kalastukseen liittyvää keskustelua internetin keskustelupalstoilla ja sosiaalisessa mediassa.

Metsähallituksella on ennestään 12 erätarkastajaa, jotka vastaavat metsästyksen, kalastuksen ja maastoliikenteen valvonnasta valtion alueilla. Nyt palkattavan nettierätarkastajan tehtävänä on tukea muuta erävalvontaa.

– Tilanteen mukaan päätämme, mihin keskusteluihin osallistumme ja miten. Päätavoite on ohjata eränkävijöitä hyviin, luvallisiin ja laillisiin erätapoihin, sanoo Metsähallituksen eräpalveluiden aluepäällikkö Erkki Turtinen.

Nettierätarkastajaksi on valittu oululainen Toni Murto. Tehtävä on määräaikainen ja jatkuu marraskuun loppuun saakka.